**Hanna-Mia Permanto** (21. huhtikuuta 1988 Tukholma – 18. maaliskuuta 2008 Helsinki) oli suomalainen laulaja ja radiojuontaja. Hän ylsi vuoden 2007 kolmannen tuotantokauden *Idols*-finaaliin ja sijoittui kuudenneksi. Permanto toimi radiojuontajana Ylen Radio X3M-kanavalla. Vuonna 2008 hänet löydettiin kuolleena asunnostaan 19-vuotiaana.

Elämä ja ura
------------

Mia Permanto varttui Ruotsissa, mutta asettui lopulta pysyvästi vanhempiensa kotimaahan Suomeen.

Permanto kärsi varhaisessa teini-iässään syömishäiriöstä jonkin aikaa. Hän oli vanhempiensa eron aikaan 13-vuotias ja päätyi lopulta sijaisperheeseen kahdeksi viikoksi, kunnes sai paikan yhdestä Ruotsin parhaista hoitokodeista. Tarkoituksena oli, että hän saisi suoritettua yläasteen tenttimällä, koska oli ajautunut vääränlaiseen seuraan ja alkanut lintsata koulusta vanhempiensa eron jälkeen. Hoitokodissa hän kokeili myös huumeita. Hänen äitinsä ja veljensä muutettua tilanteesta johtuen takaisin Suomesta Ruotsiin hän asui enää osittain hoitokodissa käyden sieltä käsin peruskoulun loppuun ja muutti äitinsä luokse kokonaan vähän ennen kuin aloitti lukion. Hän kävi rockmusiikkilinjalla varustettua lukiota vuoden ennen Suomeen muuttoaan.

### Musiikkiura ja *Idols*

Mia Permanto osallistui MTV3-televisiokanavan *Idols*-laulukilpailuun. Permanto selvisi finaalilähetyksiin, mutta putosi 8. maaliskuuta 2007 toisena. Hänen esityksensä on julkaistu *Idolsin* kolmannen tuotantokauden kokoelmalevyllä.

Permanto lauloi Heikki L:n singlellä "Rising Sun", jonka Mia oli itse sanoittanut ja säveltänyt alun perin ystävänsä kanssa jo Ruotsissa asuessaan. Rising Sun nousi Suomen virallisen singlelistan sijalle 5 lokakuussa 2007. Permanto lauloi myös taustoja Cristal Snow'n debyyttialbumilla *The Prophecy*. Permanto laulaa päävokaalit joulukuussa 2008 julkaistulla tranceartisti Alex Kunnarin singlellä *Breathe In*.

Permanto myös juonsi vuonna 2007 Yle X3M:ssä *Bad Taste* -ohjelmaa.

Permannolla oli myös oma yhtye Bruised and Broken. Permanto alkoi levyttää albumia Helsinki Music Worksin kanssa hieman ennen kuolemaansa.

### Kuolema

Permanto löydettiin 19. maaliskuuta 2008 kuolleena kotoaan Helsingin Kalliosta. Hän oli kuollessaan 19-vuotias. Kuolinsyytä ei aluksi kerrottu julkisuuteen, mutta marraskuussa 2008 laulajan äiti kertoi, että syyksi paljastui kahden toisilleen sopimattoman lääkkeen käyttö. Mia Permanto oli ottanut yhdessä selkäsärkyyn määrättyä lääkettä ja tupakastavieroituslääkettä. Hänet on haudattu Honkanummen hautausmaalle Vantaalle. 

Keskeneräiseksi jääneen soololevyn julkaisemista postuumisti harkittiin, mutta albumia ei koskaan julkaistu.

Samalla *Idols*-tuotantokaudella Permannon kanssa finaalissa ollut laulaja Kristian Meurman teki "Miksen saanut yrittää" -nimisen laulun Permannon muistolle.

Diskografia
-----------

* Alex Kunnari - *Breathe In* (single, 2008) laulu
* Cristal Snow - *The Prophecy* (albumi, 2008), taustalaulu kappaleissa:
	+ Cristal Clear
	+ Money (Can´t Get Enough)
	+ Jump (Break The Ground)
* Heikki Liimatainen - *Rising Sun* (single, 2007) laulu
* *Idols 2007* (2007) kappale *Ironic*

Lähteet
-------

1. ↑  Mia Permanto on kuollut  20.3.2008. SVT. Viitattu 9.7.2019.
2. 1 2 3 4 5  Helsingin Sanomat 21.3.2008 s. C9. Artikkelin verkkoversio
3. ↑  Mikkola, Mari; Suramo, Ari (toim.): *Mitä Missä Milloin 2009*, s. 156. Otava.
4. 1 2  Idolsista tunnetuksi tullut Mia Permanto kuollut Yleisradio 20. maaliskuuta 2008
5. ↑  "Mä haluan viihdyttää koko maailmaa" MTV3
6. ↑  Mia Permanto putosi Idols-finaaleista Finndance.com 8.3.2007
7. ↑  Heikki L feat. Mija Permanto: Rising Sun Musiikkituottajat ry.
8. ↑  Idols-tähti Mia Permanto kuoli äkillisesti (Arkistoitu – Internet Archive) Ilta-Sanomat 20.3.2008
9. ↑  Biisin alkuperäinen nimi oli Breathe in, Breathe out, jonka Mia Permanto oli myös itse sanoittanut, mutta kappaletta ei koskaan julkaistu.Edesmennyt Idols-tähti Mia Permanto laulaa uutuussinglellä Stara.fi 5.1.2009
10. ↑  Idols-Mia kuoli äkillisesti Iltalehti 20.3.2008
11. ↑  Idols-Mian äiti: Lääkkeet veivät tyttäreni hengen (Arkistoitu – Internet Archive) Ilta-Sanomat 13.11.2008
12. ↑  HelsinkiVantaan SRKY hautapaikkarekisteri.
13. ↑  Mia Permannon levy julki[vanhentunut linkki] Kaleva 30.7.2008
14. ↑  Idols-Mian levy ulos sittenkin Iltalehti 30.7.2008
15. ↑  "Mia Permannon soololevy jää julkaisematta" Iltalehti 5.5.2008
16. ↑  Idols-Mian kuolema: Kristian Meurman teki laulun "pikkusiskolleen"[vanhentunut linkki] Ilta-Sanomat 20.3.2008

Aiheesta muualla
----------------

* Mia Permannon muistokirjoitus Helsingin Sanomissa


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |